Likumprojekts

**Grozījumi Alternatīvo ieguldījumu fondu un to pārvaldnieku likumā**

Izdarīt Alternatīvo ieguldījumu fondu un to pārvaldnieku likumā (Latvijas Vēstnesis, 2013, 142., 192. nr.; 2015, 208. nr.; 2017, 75., 222. nr.; 2018, 132., 225. nr.; 2019, 132. nr.) šādus grozījumus:

1. Papildināt 1. pantu ar 44. punktu šādā redakcijā:

"44)**pirmsizplatīšana** – tieša vai netieša Latvijā vai dalībvalstī licencēta pārvaldnieka vai tā uzdevumā veikta informācijas sniegšana vai paziņošana par ieguldījumu stratēģijām vai ieguldījumu idejām potenciālajiem profesionālajiem ieguldītājiem, kuru pastāvīgā dzīvesvieta vai juridiskā adrese ir dalībvalstī, lai pārbaudītu to interesi par fondu vai apakšfondu, kurš vēl nav dibināts vai kurš ir nodibināts, bet par kura ieguldījumu daļu izplatīšanu potenciālo ieguldītāju pastāvīgās dzīvesvietas vai juridiskās adreses dalībvalstī vēl nav sniegts paziņojums saskaņā ar šā likuma 66., 67. un 68. pantu un tādēļ fonda vai apakšfonda ieguldījumu daļas netiek tirgotas vai potenciālajiem profesionālajiem ieguldītājiem netiek izteikts piedāvājums ieguldīt fonda vai apakšfonda ieguldījumu daļās."

2. Izslēgt 41. panta desmitajā daļā vārdus "vai citā dalībvalstī".

3. Papildināt 66. panta trešo daļu ar 10. un 11. punktu šādā redakcijā:

"10) informāciju par adresi, kas nepieciešama, lai Komisija varētu izrakstīt rēķinu vai paziņot Komisijai veicamos maksājumus;

11) informāciju par to, kā tiks nodrošināta šā likuma 68. panta ceturtajā daļā minēto pasākumu veikšana."

4.  67. pantā:

izteikt devīto un desmito daļu šādā redakcijā:

"(9) Ja informācijā, ko pārvaldnieks sniedzis saskaņā ar šā panta trešo daļu, ir plānoti grozījumi, pārvaldnieks par tiem informē Komisiju vismaz mēnesi pirms šo grozījumu stāšanās spēkā. Par neplānotiem grozījumiem pārvaldnieks informē Komisiju nekavējoties pēc to stāšanās spēkā.

(10) Ja grozījumu dēļ, kas plānoti šā panta trešajā daļā minētajā informācijā un dokumentos, pārvaldnieka veiktā fonda pārvalde vai pats pārvaldnieks vairs neatbildīs šā likuma prasībām, Komisija 15 darbdienu laikā pēc informācijas saņemšanas pieņem lēmumu nedot atļauju grozījumu veikšanai un paziņo to pārvaldniekam, kā arī informē par to pārvaldnieka uzņēmējas dalībvalsts uzraudzības institūciju.";

papildināt pantu ar vienpadsmito un divpadsmito daļu šādā redakcijā:

"(11) Ja plānotie grozījumi informācijā un dokumentos, kas minēti šā panta trešajā daļā, ir stājušies spēkā, lai gan Komisija nav devusi atļauju veikt šādus grozījumus, vai ja neplānotie grozījumi dokumentos neatbilst pārvaldnieka veiktajai fonda pārvaldei, vai ja pats pārvaldnieks neatbilst šā likuma prasībām, Komisija pārvaldniekam piemēro šā likuma 81. panta septītajā daļā minētos uzraudzības pasākumus un šajā likumā minētās sankcijas. Par pārvaldniekam piemērotajiem uzraudzības pasākumiem un sankcijām Komisija nekavējoties informē pārvaldnieka uzņēmējas dalībvalsts uzraudzības institūciju.

(12) Ja grozījumi informācijā un dokumentos, kas minēti šā panta trešajā daļā, neietekmē pārvaldnieka veiktās fonda pārvaldes vai paša pārvaldnieka atbilstību šā likuma prasībām, Komisija mēneša laikā informē pārvaldnieka uzņēmējas dalībvalsts uzraudzības institūciju par veiktajiem grozījumiem."

5. Papildināt likumu ar 67.1pantu šādā redakcijā:

"**67.1pants. Latvijā licencēta pārvaldnieka tiesības pārtraukt izplatīt dalībvalsts fonda ieguldījumu daļas citās dalībvalstīs**

(1) Pārvaldnieks, kurš citā dalībvalstī uzsācis izplatīt tā pārvaldē esoša Latvijā dibināta fonda ieguldījumu daļas vai tā pārvaldē esoša dalībvalsts fonda ieguldījumu daļas, ir tiesīgs pārtraukt fonda ieguldījumu daļu, tostarp visu vai dažu ieguldījumu fondu ieguldījumu apliecību, izplatīšanu šajā dalībvalstī, ja tas iesniedz Komisijai paziņojumu, kurā norāda informāciju par to, ka:

1) ir izteikts piedāvājums atpakaļpirkt vai bez maksas atpakaļpieņemt visas alternatīvo ieguldījumu fondu (izņemot slēgtos fondus un Eiropas ilgtermiņa ieguldījumu fondus, kuru darbības noteikumus regulē Regula Nr. 2015/760) ieguldījumu daļas, kas izplatītas ieguldītājiem attiecīgajā dalībvalstī, piedāvājums ir publiski pieejams vismaz 30 darbdienas un tas tieši vai ar finanšu starpniekiem ir izteikts individuāli katram zināmajam fonda ieguldītājam attiecīgajā dalībvalstī;

2) publiski paziņots, tostarp izmantojot elektroniskos saziņas līdzekļus, par nodomu pārtraukt ieguldījumu daļu izplatīšanu un izplatīšanas nodrošināšanai veicamos pienākumus;

3) ar ieguldījumu daļu izplatīšanas pārtraukšanas dienu tiek grozītas vai izbeigtas jebkādas līgumsaistības ar finanšu starpniekiem vai ārpakalpojuma sniedzējiem, lai nepieļautu fonda ieguldījumu daļu tiešu vai netiešu izplatīšanas uzsākšanu vai turpināšanu pēc ieguldījumu daļu izplatīšanas pārtraukšanas.

(2) Ar ieguldījumu daļu izplatīšanas pārtraukšanas dienu pārvaldniekam aizliegts tieši vai netieši izplatīt fonda ieguldījumu daļas dalībvalstī, attiecībā uz kuru tas ir sniedzis paziņojumu šā panta pirmajā daļā noteiktajā kārtībā.

(3) Komisija pārbauda, vai paziņojums, ko pārvaldnieks sniedzis saskaņā ar šā panta pirmo daļu, ir pilnīgs, un 15 darbdienu laikā pēc pilnīga paziņojuma saņemšanas pārsūta to attiecīgā pārvaldnieka uzņēmēja dalībvalsts uzraudzības institūcijai un Eiropas Vērtspapīru un tirgus iestādei. Komisija nekavējoties informē pārvaldnieku par paziņojuma pārsūtīšanu.

(4) Ar ieguldījumu daļu izplatīšanas pārtraukšanas dienu pārvaldniekam aizliegts 36 mēnešus iesaistīties šā panta pirmajā daļā minētajā paziņojumā norādīto alternatīvo ieguldījumu fondu ieguldījumu daļu pirmsizplatīšanā, tostarp informācijas sniegšanā vai paziņošanā par līdzīgām ieguldījumu stratēģijām vai ieguldījumu idejām paziņojumā norādītajā dalībvalstī.

(5) Pārvaldniekam ir pienākums Komisijai un fonda ieguldītājiem attiecīgajā dalībvalstī, kuri pēc fonda ieguldījumu daļu izplatīšanas pārtraukšanas saglabā fonda ieguldījumu daļas, sniegt šā likuma 58. pantā minēto informāciju. Pārvaldnieks, sniedzot informāciju, ir tiesīgs izmantot jebkādus elektroniskos vai distances saziņas līdzekļus.

(6) Komisija nosūta attiecīgās dalībvalsts uzraudzības institūcijai informāciju par izmaiņām šā likuma 66. panta trešās daļas 1., 2., 3., 4., 5., 6. un 7. punktā minētajā informācijā un dokumentos."

6. Papildināt 68. pantu ar ceturto, piekto, sesto, septīto un astoto daļu šādā redakcijā:

"(4) Dalībvalstī licencēts pārvaldnieks, kas plāno tādiem ieguldītājiem, kas nav profesionāli ieguldītāji, Latvijā izplatīt dalībvalstu alternatīvo ieguldījumu fondu daļas, nodrošina vajadzīgos pasākumus, lai Latvijā:

1) pieņemtu un apstrādātu ieguldījumu daļu pirkšanas, atpakaļpirkšanas un atpakaļpieņemšanas pieteikumus un veiktu ar tiem saistītos norēķinus atbilstoši alternatīvo ieguldījumu fonda dibināšanas dokumentu nosacījumiem;

2) sniegtu ieguldītājiem informāciju par ieguldījumu daļu pirkšanas, atpakaļpirkšanas un atpakaļpieņemšanas pieteikumu iesniegšanu un ar tiem saistītajiem norēķiniem;

3) palīdzētu apstrādāt informāciju par ieguldītāju īstenotajām tiesībām, kuras izriet no ieguldījuma alternatīvo ieguldījumu fondā Latvijā;

4) nodrošinātu ieguldītājiem pieeju šā likuma 58. pantā minētajai informācijai un dokumentu kopijām;

5) sniegtu ieguldītājiem informāciju, tostarp izmantojot elektroniskos datu nesējus, par pasākumiem, kurus veic šā panta septītajā daļā minētās personas;

6) veiktu kontaktpunkta funkciju saziņā ar Komisiju un citām uzraudzības institūcijām.

(5) Lai veiktu šā panta ceturtajā daļā minētos pasākumus, pārvaldniekam nav pienākuma nodrošināt tā fizisku klātbūtni Latvijā vai deleģēt pasākumu veikšanu trešajai personai.

(6) Veicot šā panta ceturtajā daļā minētos pasākumus, saziņā tiek izmantota latviešu valoda vai cita valoda, kuras izmantošanai piekritusi Komisija.

(7) Šā panta ceturtajā daļā minētos pasākumus drīkst veikt:

1) pārvaldnieks;

2) finanšu un kapitāla tirgus dalībnieki, kuru uzraudzību veic Komisija, citas dalībvalsts uzraudzības institūcija vai Eiropas Centrālā banka un kuri saskaņā ar normatīvajiem aktiem ir tiesīgi veikt attiecīgos pasākumus;

3) šīs daļas 1. un 2. punktā minētās personas kopā.

(8) Pārvaldnieks, slēdzot līgumu ar šā panta septītās daļas 2. punktā minētajām personām, līgumā iekļauj noteikumus, kas precizē, kurus pasākumus veiks pats pārvaldnieks un kurus – minētās personas, kā arī apliecinājumu tam, ka šā panta septītās daļas 2. punktā minētās personas visu tām nepieciešamo informāciju un dokumentus saņems no pārvaldnieka."

7. Papildināt likumu ar 68.1pantu šādā redakcijā:

"**68.1pants. Dalībvalstī licencēta pārvaldnieka tiesības pārtraukt izplatīt dalībvalsts fonda ieguldījumu daļas Latvijā**

(1) Pārvaldnieks, kurš uzsācis izplatīt dalībvalsts fonda ieguldījumu daļas Latvijā, ir tiesīgs pārtraukt fonda ieguldījumu daļu, tostarp visu vai dažu ieguldījumu fondu ieguldījumu apliecību, izplatīšanu Latvijā, ja Komisija no pārvaldnieka izcelsmes valsts uzraudzības institūcijas ir saņēmusi pārsūtītu pārvaldnieka paziņojumu, kurš satur informāciju par fonda ieguldījumu daļu izplatīšanas pārtraukšanu un kurā ir norādīta informācija par šādu nosacījumu izpildi:

1) ir izteikts piedāvājums atpakaļpirkt vai bez maksas atpakaļpieņemt visas alternatīvo ieguldījumu fondu (izņemot slēgtos fondus un Eiropas ilgtermiņa ieguldījumu fondus, kuru darbības noteikumus regulē Regula Nr. 2015/760) ieguldījumu daļas, kuras ieguldītājs ir ieguvis Latvijā, piedāvājums ir publiski pieejams vismaz 30 darbdienas un tas tieši vai ar finanšu starpniekiem ir izteikts individuāli katram zināmajam fonda ieguldītājam Latvijā;

2) publiski paziņots, tostarp izmantojot elektroniskos saziņas līdzekļus, par nodomu pārtraukt ieguldījumu daļu izplatīšanu un izplatīšanas nodrošināšanai veicamos pienākumus;

3) ar ieguldījumu daļu izplatīšanas pārtraukšanas dienu tiek grozītas vai izbeigtas jebkādas līgumsaistības ar finanšu starpniekiem vai ārpakalpojuma sniedzējiem, lai nepieļautu fonda ieguldījumu daļu tiešu vai netiešu izplatīšanas uzsākšanu vai turpināšanu pēc ieguldījumu daļu izplatīšanas pārtraukšanas.

(2) Ar ieguldījumu daļu izplatīšanas pārtraukšanas dienu pārvaldniekam aizliegts tieši vai netieši izplatīt fonda ieguldījumu daļas Latvijā.

(3) Ar ieguldījumu daļu izplatīšanas pārtraukšanas dienu pārvaldniekam aizliegts Latvijā 36 mēnešus iesaistīties attiecīgā ieguldījumu fonda ieguldījumu daļu pirmsizplatīšanā, tostarp informācijas sniegšanā vai paziņošanā par ieguldījumu stratēģijām vai ieguldījumu idejām.

(4) Pārvaldniekam ir pienākums ieguldītājiem Latvijā, kuri pēc ieguldījumu daļu izplatīšanas pārtraukšanas saglabā fonda ieguldījumu daļas, sniegt šā likuma 58. pantā minēto informāciju. Pārvaldnieks, sniedzot informāciju, ir tiesīgs izmantot jebkādus elektroniskos vai distances saziņas līdzekļus.

(5) No dienas, kad pārvaldnieka izcelsmes valsts uzraudzības institūcija ir nosūtījusi Komisijai informāciju par izmaiņām šā likuma 66. panta trešajā daļā minētajos dokumentos, Komisija nav tiesīga pieprasīt pārvaldniekam uzskatāmi pierādīt tā darbības atbilstību normatīvajiem aktiem, kuri regulē izplatīšanas prasības, kas minētas Eiropas Parlamenta un Padomes 2019. gada 20. jūnija regulas (ES) 2019/1156 par kolektīvo ieguldījumu uzņēmumu pārrobežu izplatīšanas atvieglošanu un ar kuru groza regulas (ES) Nr. 345/2013, (ES) Nr. 346/2013 un (ES) Nr. 1286/2014, 5. pantā."

8. Izteikt 69. panta astoto un devīto daļu šādā redakcijā:

"(8) Ja grozījumu dēļ, kas plānoti šā panta otrajā un trešajā daļā minētajā informācijā un dokumentos, pārvaldnieka veiktā fonda pārvalde vai pats pārvaldnieks vairs neatbildīs šā likuma prasībām, Komisija 15 darbdienu laikā pēc informācijas saņemšanas pieņem lēmumu nedot atļauju grozījumu veikšanai un paziņo to pārvaldniekam.

(9) Ja plānotie grozījumi informācijā un dokumentos, kas minēti šā panta otrajā un trešajā daļā, ir stājušies spēkā, lai gan Komisija nav devusi atļauju veikt šādus grozījumus, vai ja neplānotie grozījumi dokumentos neatbilst pārvaldnieka veiktajai fonda pārvaldei, vai ja pats pārvaldnieks neatbilst šā likuma prasībām, Komisija pārvaldniekam piemēro šā likuma 81. panta septītajā daļā minētos uzraudzības pasākumus un šajā likumā minētās sankcijas. Par pārvaldniekam piemērotajiem uzraudzības pasākumiem un sankcijām Komisija nekavējoties informē pārvaldnieka uzņēmējas dalībvalsts uzraudzības institūciju."

9. Papildināt likumu ar IX1nodaļu šādā redakcijā:

"**IX1nodaļa.**

**Pirmsizplatīšana**

**70.1pants. Latvijā licencēta pārvaldnieka iesaistīšanās pirmsizplatīšanā Latvijā vai citās dalībvalstīs**

(1) Latvijā licencēts pārvaldnieks ir tiesīgs iesaistīties pirmsizplatīšanā Latvijā vai citās dalībvalstīs, izņemot gadījumus, ja potenciālajiem profesionālajiem ieguldītājiem sniegtā informācija:

1) ir pietiekama, lai ļautu tiem uzņemties saistības iegādāties konkrēta fonda ieguldījumu daļas;

2) ir ieguldījumu apliecību pirkšanas pieteikuma veidlapas vai līdzīgi dokumenti neatkarīgi no tā, vai tie ir dokumentu projekti vai to galīgās redakcijas;

3) ir nenodibināta alternatīvo ieguldījumu fonda dibināšanas dokumenti, prospekts vai piedāvājuma dokumenti galīgajā redakcijā.

(2) Prospekta projektā vai piedāvājumā, ar kuru tiek iepazīstināts potenciālais ieguldītājs, aizliegts ietvert informāciju, kas ļautu ieguldītājiem pieņemt lēmumu par ieguldījuma veikšanu. Prospekta projektā vai piedāvājumā jābūt norādītam, ka:

1) tas nav piedāvājums vai uzaicinājums parakstīties uz fonda ieguldījumu daļām;

2) nevar paļauties uz tajā sniegto informāciju, jo tā ir nepilnīga un var mainīties.

(3) Latvijā licencētam pārvaldniekam pirms iesaistīšanās pirmsizplatīšanas uzsākšanā nav pienākuma paziņot Komisijai par pirmsizplatīšanas materiālu saturu vai to adresātiem vai izpildīt jebkādus citus nosacījumus, kas nav minēti šā likuma IX1nodaļā.

**70.2pants. Pirmsizplatīšanas norise**

(1) Latvijā licencēts pārvaldnieks nodrošina, ka ieguldītāji Latvijā vai citās dalībvalstīs neiegādājas alternatīvo ieguldījumu fonda ieguldījumu daļas pirmsizplatīšanā un ka ieguldītājiem, ar kuriem tiek veikta saziņa pirmsizplatīšanas laikā, ir iespējams iegādāties attiecīgā alternatīvā ieguldījumu fonda ieguldījumu daļas vienīgi tad, ja tiek veikta fondu ieguldījumu daļu izplatīšana šā likuma 66. un 67. pantā noteiktajā kārtībā.

(2) Ja profesionālie ieguldītāji 18 mēnešu laikā pēc tam, kad Latvijā licencēts fonda pārvaldnieks ir uzsācis pirmsizplatīšanu, parakstās uz fonda ieguldījumu daļām tādam alternatīvo ieguldījumu fondam, kas norādīts informācijā, kura sniegta pirmsizplatīšanas laikā, vai uz fonda ieguldījumu daļām tādam alternatīvo ieguldījumu fondam, kurš izveidots pirmsizplatīšanas rezultātā, to uzskata par izplatīšanu, attiecībā uz kuru ir jāievēro šā likuma 66. panta trešajā daļā un 67. panta trešajā daļā noteiktās prasības par paziņojuma iesniegšanu Komisijai.

(3) Divu nedēļu laikā no brīža, kad Latvijā licencēts pārvaldnieks uzsācis pirmsizplatīšanu, tas papīra formā vai elektroniski sniedz Komisijai informāciju par dalībvalstīm, kurās pirmsizplatīšana notiek vai ir notikusi (norādot attiecīgos laikposmus), un īsu pirmsizplatīšanas aprakstu, tostarp informāciju par piedāvātajām ieguldījumu stratēģijām, iekļaujot alternatīvo ieguldījumu fonda un tā apakšfondu sarakstu, attiecībā uz kuriem tiek vai tika veikta pirmsizplatīšana. Komisija nekavējoties informē attiecīgās dalībvalsts uzraudzības institūciju, kurā pārvaldnieks ir vai bija iesaistījies pirmsizplatīšanā.

(4) Ja dalībvalstī licencēts pārvaldnieks veic vai ir veicis dalībvalsts fonda ieguldījumu daļu pirmsizplatīšanu Latvijā, Komisija var pieprasīt dalībvalstī licencētā pārvaldnieka uzraudzības institūcijai sniegt informāciju par pirmsizplatīšanu, kas notiek vai ir notikusi Latvijā.

**70.3pants. Trešās personas iesaistīšanās pirmsizplatīšanā**

Latvijā licencēta pārvaldnieka vārdā iesaistīties pirmsizplatīšanā ir tiesīga tikai tāda trešā persona, kas ir dalībvalstī licencēta ieguldījumu brokeru sabiedrība, kredītiestāde, ieguldījumu pārvaldes sabiedrība, alternatīvo ieguldījumu fonda pārvaldnieks vai piesaistītais aģents Finanšu instrumentu tirgus likuma izpratnē. Uz trešo personu, kas iesaistīta pirmsizplatīšanā, attiecas šā likuma 70.1 un 70.2panta noteikumi.

**70.4pants. Pirmsizplatīšanas dokumentēšana**

Latvijā licencēts pārvaldnieks nodrošina, ka pirmsizplatīšana tiek pienācīgi dokumentēta."

10. Papildināt informatīvo atsauci uz Eiropas Savienības direktīvām ar 5. punktu šādā redakcijā:

"5) Eiropas Parlamenta un Padomes 2019. gada 20. jūnija direktīvas (ES) 2019/1160, ar ko direktīvas 2009/65/EK un 2011/61/ES groza attiecībā uz kolektīvo ieguldījumu uzņēmumu pārrobežu izplatīšanu."

Likums stājas spēkā 2021. gada 2. augustā.

Finanšu ministrs

J. Reirs